Reuseveldtog begin teen dubbelstandaarde wat geld by rassismeArgieffoto. Solidariteit beplan ook om oor die volgende drie maande ŉ verslag oor die dubbele standaarde, wat geld in die hantering van rassisme, te publiseer en ŉ konferensie oor dié onderwerp aan te bied. ŉ Massaklag, waarin tienduisende Suid-Afrikaners gaan vra dat alle vorme van rassisme in Suid-Afrika oor dieselfde kam geskeer word, gaan ook deel uitmaak van die veldtog. Aan die einde van die veldtog sal die klag by die parlement, die Suid-Afrikaanse Menseregtekommissie (SAMRK), die Internasionale Arbeidsorganisasie (IAO), die VN se Kommissie vir Menseregte, asook die VN se komitee vir die uitwissing van alle vorme van rassediskriminasie (CERD), ingedien word. “Die klag gaan toon dat verskillende standaarde vir verskillende groepe geld wat rassisme betref en dat politici en staatsamptenare die grootste aanstokers van selektiewe rassisme is,” het dr. Dirk Hermann, bestuurshoof van Solidariteit, gesê. Volgens Hermann is Suid-Afrikaners moeg vir die dubbele standaarde wat in Suid-Afrika geld wanneer dit by ras kom, met veral politici en mense in gesagsposisies wat rassespanning aanwakker. “Weens selektiewe rassisme word disproporsionele dekking verleen aan vorme van rassisme wat wit mense teenoor swart mense pleeg. Ter illustrasie is Penny Sparrow, ŉ gewone lid van die publiek wat nie in ŉ gesagsposisie is nie, oor en oor verguis oor onaanvaarbare opmerkings wat sy oor swart Suid-Afrikaners gemaak het, terwyl Levuyo Menziwa, ŉ EFF-studenteleier, se opmerkings dat hy ‘f**en whites’ met ŉ bazooka of ŉ AK47 wil doodskiet, lank reeds vergete is,” het Hermann gesê. “Solidariteit het verlede jaar groot sukses behaal tydens die sitting van die Verenigde Nasies se komitee vir die uitwissing van alle vorme van rassediskriminasie (CERD – Committee on the Elimination of Racial Discrimination) en is slaggereed om die saak te hervat en later vanjaar weer ons stem en die stem van talle Suid-Afrikaners op ŉ internasionale platform te laat hoor,” het Hermann gesê.